title: Решение 2014/129/ОВППС на Съвета от 10 март 2014 година за популяризиране на европейската мрежа от независими експертни центрове по въпросите на неразпространението в подкрепа на изпълнението на Стратегията на ЕС срещу разпространението на оръжия за масово унищожение

text:
               12.3.2014

               BG

               Официален вестник на Европейския съюз

               L 71/3

      РЕШЕНИЕ 2014/129/ОВППС НА СЪВЕТА

   от 10 март 2014 година
   за популяризиране на европейската мрежа от независими експертни центрове по въпросите на неразпространението в подкрепа на изпълнението на Стратегията на ЕС срещу разпространението на оръжия за масово унищожение
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 26, параграф 2 и член 31, параграф 1 от него,
   като има предвид, че:

               (1)

               На 12 декември 2003 г. Европейският съвет прие стратегията на ЕС срещу разпространението на оръжия за масово унищожение (наричана по-нататък „стратегията на ЕС за неразпространение на ОМУ“), глава III от която съдържа списък с мерките, които трябва да се предприемат както в Съюза, така и в трети държави за борба с разпространението на такива оръжия.

               (2)

               Съюзът активно изпълнява стратегията на ЕС за неразпространение на ОМУ и прилага мерките, изброени в глава III от нея, сред които изграждането на необходимите структури в рамките на Съюза.

               (3)

               На 8 декември 2008 г. Съветът прие своите заключения и документ със заглавие „Нови насоки за действие от страна на Европейския съюз в борбата срещу разпространението на оръжия за масово унищожение и системите за тяхната доставка“ (наричани по-нататък „нови насоки за действие“), в който се посочва, че разпространението на ОМУ продължава да бъде едно от най-големите предизвикателства пред сигурността и че политиката на неразпространение е съществена част от общата външна политика и политика на сигурност (ОВППС).

               (4)

               В новите насоки за действие Съветът призовава компетентните състави и органи на Съвета, Комисията, други институции и държавите-членки да вземат конкретни мерки във връзка с посочения документ.

               (5)

               В новите насоки за действие Съветът подчертава, че в действията на Съюза за противодействие на разпространението може да се използва подкрепата, предоставяна от неправителствена мрежа за неразпространение, която обединява институции в сферата на външната политика и научноизследователски центрове, специализирани в стратегически области на Съюза, като същевременно се доразвиват съществуващи полезни мрежи. Тази мрежа може да се разшири и да обхване институции в трети държави, с които Съюзът провежда конкретен диалог във връзка с неразпространението.

               (6)

               На 15 и 16 декември 2005 г. Европейският съвет прие стратегията на ЕС за борба с незаконното натрупване и трафика на малки оръжия и леки въоръжения (МОЛВ) и боеприпаси за тях (наричана по-нататък „стратегията на ЕС за МОЛВ“), в която се задават насоки за действията на Съюза по отношение на малките оръжия и леките въоръжения. В стратегията на ЕС за МОЛВ е застъпено виждането, че незаконното натрупване и трафикът на МОЛВ и боеприпаси за тях представляват сериозна заплаха за международния мир и сигурност.

               (7)

               Сред целите на стратегията на ЕС за МОЛВ са необходимостта от насърчаване на ефективен многостранен подход за изграждане на механизми, на международно или регионално равнище, както и на равнище на Съюза и неговите държави-членки, за противодействие на доставките и дестабилизиращото разпространение на МОЛВ и боеприпаси за тях.

               (8)

               На 26 юли 2010 г. Съветът прие Решение 2010/430/ОВППС (1), с което се създаде европейската мрежа от независими експертни центрове и което предвижда, че техническото изпълнение на посоченото решение трябва да се осъществи от Консорциума на ЕС по неразпространението (по-нататък „консорциумът“).

               (9)

               Избирането на Консорциума за единствен бенефициер на безвъзмездна помощ в този случай е обосновано от волята на Съюза, с подкрепата на неговите държави-членки, да продължи плодотворното сътрудничество с мрежа от европейски експертни центрове, което допринася за създаването на обща европейска култура на неразпространение и разоръжаване и подпомага Съюза в дейността му по разработването и оформянето на неговите политики в тези области, както и за по-видимо присъствие на дейността на Съюза. В конкретния случай е необходимо да се осигури финансиране в размер на 100 %, предвид специфичния характер на Консорциума, който дължи съществуването си на Съюза и зависи изцяло от подкрепата на Съюза. Консорциумът не разполага с независими финансови ресурси или с юридически правомощия да набира други средства. Освен това, извън четирите управляващи експертни центъра, Консорциумът е създал мрежа, свързваща повече от 60 експертни и изследователски центъра, което обединява почти целия неправителствен експертен опит в Съюза.

               (10)

               До този момент Консорциумът е организирал два експертни семинара в рамките на Съюза, в Брюксел през май 2011 г. и през юни 2013 г., и две големи международни конференции по въпросите на неразпространението, в Брюксел през февруари 2012 г. и през септември/октомври 2013 г., в допълнение към 31 специализирани ориентационни документа, публикувани на уебсайта на Консорциума. Уебсайтът започна да функционира през пролетта на 2011 г. и оттогава насам се актуализира редовно, включително чрез публикуването на двумесечен електронен бюлетин: nonproliferation.eu. Към Консорциума са се присъединили повече от 60 европейски независими експертни центъра от началото на съществуването му.

               (11)

               С РЕШЕНИЕ 2010/799/ОВППС на Съвета (2) и РЕШЕНИЕ 2012/422/ОВППС на Съвета (3) на Консорциума беше възложено да организира два семинара за „насърчаване на изграждането на доверие и в подкрепа на процес на установяване в Близкия изток на зона, свободна от ОМУ и от средствата за тяхната доставка“, състояли се в Брюксел през юли 2011 г. и през ноември 2012 г. Освен това с Решение 2013/43/ОВППС на Съвета (4), на Консорциума беше възложено да организира и два закрити семинара с оглед на успешното приключване на преговорите по Договора за търговията с оръжие на конференцията на ООН през март 2013 г.

         ПРИЕ НАСТОЯЩОТО РЕШЕНИЕ:
   Член 1
   1.   С цел да се допринесе за по-ефикасното изпълнение на стратегията на ЕС за неразпространение на ОМУ, която се основава на принципите на ефективния многостранен подход, предотвратяването и сътрудничеството с трети държави, дейността по продължаващото популяризиране и подкрепа за работата на европейската мрежа от независими експертни центрове по въпросите на неразпространението се удължава с 3 години, с оглед на изпълнението на следните цели:

               а)

               да насърчи политическия диалог и диалога по въпросите на сигурността, както и обсъждането в дългосрочен план на мерките за борба с разпространението на ОМУ и системите за тяхната доставка, в рамките на гражданското общество, и по-специално в експертните, научните и академичните среди;

               б)

               да осигури възможност на участващите в съответните подготвителни групи на Съвета да провеждат консултации с мрежата по въпроси, свързани с неразпространението, и да позволи на представителите на държавите-членки да участват в заседанията на мрежата;

               в)

               да служи като полезно подготвително звено за действията на Съюза и международната общност, свързани с неразпространението, по-специално като представя доклади и/или препоръки на представителите на върховния представител на Съюза по въпросите на външните работи и политиката на сигурност (ВП);

               г)

               да допринася за по-добрата осведоменост на трети държави за предизвикателствата пред неразпространението и за необходимостта от сътрудничество със Съюза и в рамките на международни форуми, по-конкретно Организацията на обединените нации, за предотвратяване, възпиране, преустановяване и по възможност премахване на програмите за разпространение, които пораждат загриженост в световен план;

               д)

               да допринася за развиването на експертен опит и институционален капацитет в експертните групи и правителствата в Съюза и в трети държави, работещи по въпросите на неразпространението и разоръжаването.

         2.   В контекста на стратегията на ЕС за МОЛВ обхватът на дейностите на европейската мрежа от независими експертни центрове по въпросите на неразпространението не се ограничава само до въпроси, свързани със заплахи, произтичащи от разпространението на ОМУ и системите за тяхната доставка, но включва и въпроси, свързани с конвенционалните оръжия, включително МОЛВ. Включването на конвенционалните оръжия в областта на дейност на мрежата ще предостави изключителен инструмент за диалог и препоръки относно действията на Съюза в тази област в рамките на изпълнението на стратегията на ЕС за МОЛВ и политиката на Съюза за конвенционалните оръжия.
   3.   В този контекст проектите, които ще подкрепи Съюзът, обхващат следните специфични дейности:

               а)

               осигуряване на средства за организирането на три годишни консултативни срещи и до седем ad hoc семинара за експерти и специалисти, работещи в тази област, относно целия спектър въпроси по неразпространението и разоръжаването, обхващащи едновременно неконвенционалните и конвенционалните оръжия, с оглед на представянето на доклади и/или препоръки на представителите на ВП;

               б)

               създаване на помощно звено в рамките на Консорциума, което да предоставя ad hoc експертен опит по въпроси, свързани с целия спектър на неразпространението и разоръжаването, обхващащи едновременно неконвенционалните и конвенционалните оръжия, и да предоставя отговор в двуседмичен срок;

               в)

               осигуряване на средства за провеждането на три големи годишни конференции с участието на трети държави и с гражданското общество по въпросите на неразпространението и разоръжаването с оглед на популяризиране в международен план на стратегията на ЕС за неразпространението на ОМУ и на стратегията на ЕС за МОЛВ, както и на ролята на институциите на Съюза и експертните центрове в Съюза в тази област, с цел повишаване на осведомеността за политиките на Съюза по тези въпроси и предоставяне на доклади и/или препоръки на представителите на ВП;

               г)

               осигуряване на средства за управлението и създаването на интернет платформа за улесняване на контактите и стимулиране на диалога по научноизследователски въпроси в рамките на мрежата от експертни центрове, извършващи анализ на въпроси, свързани с предотвратяването на разпространението на ОМУ и конвенционалните оръжия, включително МОЛВ, както и за обучението на ново поколение експерти по въпросите на неразпространението и разоръжаването.

               д)

               осигуряване на средства за повишаване на осведомеността и развиване на експертен опит и институционален капацитет в областта на неразпространението на експертните групи и правителствата в Съюза и в трети държави;

               е)

               разглеждане на теми, предложени от държавите-членки и Европейската служба за външна дейност (ЕСВД), в контекста на цялостната научноизследователска дейност на Консорциума.

         Подробно описание на проектите се съдържа в приложението.
   Член 2
   1.   ВП отговаря за изпълнението на настоящото решение.
   2.   Техническото изпълнение на проектите, обхващащи дейностите, посочените в член 1, параграф 3 се осъществява от Консорциума на ЕС по неразпространението, в чиято основа стоят Fondation pour la Recherche Stratégique (FRS), Peace Research Institute Frankfurt (HSFK/PRIF), International Institute for Strategic Studies (IISS) и Stockholm International Peace Research Institute (SIPRI). Консорциумът изпълнява тази задача под ръководството на ВП. За тази цел ВП сключва необходимите договорености с Консорциума.
   3.   Държавите-членки и ЕСВД предлагат приоритети и теми, които са от особен интерес за извършваната в изследователските програми на Консорциума оценка, които ще бъдат разгледани в работни документи и по време на семинари, в съответствие с политиките на Съюза.
   Член 3
   1.   Референтната сума за изпълнението на проектите, обхващащи дейностите по член 1, параграф 3 е в размер на 3 600 000 EUR.
   2.   Разходите, финансирани чрез посочената в параграф 1 сума, се управляват в съответствие с процедурите и правилата, приложими към общия бюджет на Съюза.
   3.   Комисията контролира правилното управление на разходите, посочени в параграф 1. За тази цел Комисията сключва споразумение за финансиране с Консорциума. Споразумението предвижда, че Консорциумът следва да запознае обществеността с приноса на Съюза в съответствие с неговия размер.
   4.   Комисията полага усилия да сключи посоченото в параграф 3 споразумение за финансиране във възможно най-кратък срок след влизането в сила на настоящото решение. Тя информира Съвета за всякакви трудности в хода на този процес, както и за датата на сключване на споразумението.
   Член 4
   1.   ВП докладва на Съвета за изпълнението на настоящото решение с редовни доклади, изготвяни от Консорциума. Тези доклади представляват основа за оценката, извършвана от Съвета.
   2.   Комисията докладва за финансовите аспекти на проектите, посочени в член 1, параграф 3.
   Член 5
   1.   Настоящото решение влиза в сила в деня на приемането му.
   2.   Срокът на действие на настоящото решение изтича 36 месеца след датата на сключване на споразумението за финансиране, посочено в член 3, параграф 3.
   Срокът на действие изтича обаче 6 месеца след влизането на решението в сила, ако към този момент посоченото споразумение за финансиране още не е сключено.

      Съставено в Брюксел на 10 март 2014 година.

            За Съвета

            Председател

         G. VROUTSIS

      (1)  Решение 2010/430/ОВППС на Съвета от 26 юли 2010 година за създаване на европейска мрежа от независими експертни центрове по въпросите на неразпространението в подкрепа на изпълнението на Стратегията на ЕС срещу разпространението на оръжия за масово унищожение (OB L 202, 4.8.2010 г., стр. 5)

      (2)  Решение 2010/799/ОВППС на Съвета от 13 декември 2010 година в подкрепа на процес на изграждане на доверие с цел установяване в Близкия изток на зона, свободна от оръжия за масово унищожение и от средствата за тяхната доставка, което да способства за изпълнението на Стратегията на ЕС срещу разпространението на оръжия за масово унищожение (OB L 341, 23.12.2010 г., стр. 27).

      (3)  Решение 2012/422/ОВППС на Съвета от 23 юли 2012 година в подкрепа на процес на установяване в Близкия изток на зона, свободна от ядрени оръжия и всякакви други оръжия за масово унищожение (OB L 196, 24.7.2012 г., стр. 67).

      (4)  Решение 2013/43/ОВППС на Съвета от 22 януари 2013 година относно продължаване на дейностите на Съюза, в рамките на Европейската стратегия за сигурност, в подкрепа на преговорите по Договора за търговията с оръжие (OB L 20, 23.1.2013 г., стр. 53).

      ПРИЛОЖЕНИЕ

         ЕВРОПЕЙСКАТА МРЕЖА ОТ НЕЗАВИСИМИ ЕКСПЕРТНИ ЦЕНТРОВЕ ПО ВЪПРОСИТЕ НА НЕРАЗПРОСТРАНЕНИЕТО В ПОДКРЕПА НА ИЗПЪЛНЕНИЕТО НА СТРАТЕГИЯТА НА ЕС СРЕЩУ РАЗПРОСТРАНЕНИЕТО НА ОРЪЖИЯ ЗА МАСОВО УНИЩОЖЕНИЕ (СТРАТЕГИЯ НА ЕС ЗА НЕРАЗПРОСТРАНЕНИЕТО НА ОМУ)

      1.   Цели

      Целта на настоящото решение е да потвърди и по-нататък изпълни препоръката относно политиката, издадена от Съвета на 8 декември 2008 г. в документа, озаглавен „Нови насоки за действие от страна на Европейския съюз в борбата срещу разпространението на оръжия за масово унищожение и системите за тяхната доставка“. Съгласно този документ в действията на Съюза за противодействие на разпространението може да се използва подкрепата, предоставяна от неправителствена мрежа за неразпространение, която обединява институции в сферата на външната политика и научноизследователски центрове, специализирани в стратегически области на Съюза, като същевременно се развиват съществуващи полезни мрежи. Тази мрежа може да се разшири и да обхване институции в трети държави, с които Съюзът провежда конкретен диалог във връзка с неразпространението.
      Тази мрежа от независими експертни центрове по въпросите на неразпространението ще продължи да насърчава политическия диалог и диалога в областта на сигурността, както и обсъждането в дългосрочен план на мерките за борба с разпространението на ОМУ и системите за тяхната доставка, и взаимно свързаните въпроси по разоръжаването в рамките на гражданското общество, и по-специално в експертните, научните и академичните среди.
      Работата на мрежата трябва да обхваща и въпроси, свързани с конвенционалните оръжия, включително МОЛВ, включително мерки за гарантиране на непрекъснатото изпълнение на стратегията на ЕС за борба с незаконното натрупване и трафика на МОЛВ и боеприпаси за тях. Мрежата ще спомага за разработване на нови елементи от действията на Съюза, за да бъдат обхванати аспектите на предотвратяването и реагирането по въпросите на сигурността, свързани с конвенционалните оръжия, в т.ч. незаконната търговия и прекомерното натрупване на МОЛВ и боеприпаси за тях, както се предвижда в съответната стратегия на ЕС. Предотвратяването на незаконната и нерегламентираната търговия с конвенционални оръжия, включително МОЛВ, също бе обявено за приоритет на Съюза в рамките на процеса за договор за търговията с оръжие.
      Мрежата би могла да допринесе за повишаване на осведомеността на трети държави за предизвикателствата, свързани с разпространението на ОМУ и конвенционални оръжия, включително незаконната търговия и прекомерното натрупване на МОЛВ и боеприпаси за тях, както и на необходимостта от сътрудничество със Съюза и в рамките на международни форуми, по-конкретно Организацията на обединените нации, с цел предотвратяване, възпиране, преустановяване и по възможност премахване на програмите за разпространение, които пораждат загриженост в световен план, и на незаконната търговия и прекомерно натрупване на МОЛВ и боеприпаси за тях.
      Съюзът изразява желание да подкрепи мрежата, както следва:

                  —

                  като организира редовни семинари на Съюза и според необходимостта ad hoc срещи за дипломати и академични експерти, по повод на значими събития и въпроси в областта на неразпространението и разоръжаването на ОМУ и МОЛВ, с оглед на представянето на доклади и/или препоръки на представителя на ВП,

                  —

                  като организира големи годишни конференции и според необходимостта подготвителни срещи с оглед на представянето на доклади и/или препоръки на представителя на ВП,

                  —

                  като поддържа, управлява и доразвива интернет платформа и свързани социални мрежи за улесняване на контактите и стимулиране на диалога по научноизследователски въпроси в рамките на мрежата от експертни центрове по въпросите на неразпространението,

                  —

                  като улеснява познаването на политиките на ЕС в областта на неразпространението и разоръжаването и прехвърлянето на ноу-хау за тях в рамките на Съюза и към трети държави.

            2.   Организация на мрежата

      Мрежата е отворена за всички имащи отношение експертни центрове и изследователски институти в Съюза и в асоциираните държави и зачита изцяло разнородните мнения в рамките на Съюза.
      Мрежата ще продължи да улеснява контактите между неправителствени експерти, представители на държавите-членки и институциите на Съюза. Мрежата ще има готовност да работи с неправителствени участници от трети държави в съответствие със стратегиите на ЕС за ОМУ и МОЛВ, които се основават на идеята за многостранен подход и международно сътрудничество. Мандатът на мрежата обхваща неразпространението на ОМУ, системите за тяхната доставка, разоръжаването и въпроси, свързани с конвенционалните оръжия, включително МОЛВ.
      Участниците в съответните подготвителни групи на Съвета (CODUN/CONOP/COARM и т.н.) ще могат да се консултират с мрежата по въпроси, свързани с неразпространението и конвенционалните оръжия, включително МОЛВ, като негови представители ще могат да присъстват на заседанията на мрежата. Заседанията на мрежата могат да се организират успоредно с тези на работните групи, ако това е осъществимо.
      Мрежата ще продължи да бъде ръководена от Консорциума на ЕС по неразпространението, в чийто състав влизат FRS, HSFK/PRIF, IISS и SIPRI, и на който ще бъде поверено управлението на проекта, в тясно сътрудничество с представителите на ВП.
      Консорциумът, след консултации с представителя на ВП и с държавите-членки, ще кани участници с експертен опит в областта на политиките за неразпространение и разоръжаване на ОМУ и на конвенционалните оръжия, на експертните семинари и на големите годишни конференции, както и да споделят свои публикации и дейности на специализирания уебсайт.
      3.   Описание на проектите

      3.1.   Проект 1: Организиране на три годишни консултативни срещи и до седем ad hoc семинара за дипломати и академични експерти, с оглед на представянето на доклади и/или препоръки

      3.1.1.   Цел на проекта

      Целта на годишните консултативни срещи и ad hoc семинари е да се насърчи диалогът в областта на сигурността сред експерти, служители и представители на академичната общност от Съюза по актуални предизвикателства в областта на неразпространението и разоръжаването на ОМУ, системите за тяхната доставка и конвенционалните оръжия, вкл. МОЛВ. Семинарите следва освен това да развият сътрудничеството в рамките на европейската мрежа от независими експертни центрове по въпросите на неразпространението, които са установени в държави-членки на Съюза.
      3.1.2.   Резултати от проекта

                  —

                  обмен на информация и анализ по отношение на актуалните тенденции, свързани с разпространението, сред лицата, прилагащи политиките на практика, и академични експерти от държавите-членки, както и сред специализирани служители от ЕСВД и други институции на Съюза;

                  —

                  обсъждане на най-добрите начини и средства за изпълнение на политиките на Съюза срещу разпространението;

                  —

                  стимулиране на европейска мрежа от независими експертни центрове по въпросите на неразпространението;

                  —

                  осигуряване на конструктивна обратна връзка със Съюза от страна на независими експертни центрове от Съюза относно стратегиите на Съюза срещу разпространението на ОМУ и МОЛВ, и представяне на предложения от специалисти, работещи в тази област, към експертните центрове по голяма част от свързаните с политиката теми с цел допълнително изследване;

                  —

                  набелязване на свързани въпроси в областта на неразпространението и разоръжаването за ориентирани към политиката доклади;

                  —

                  изготвяне на ориентирани към политиката доклади, заедно с набор от ориентирани към действия препоръки към представителите на ВП. Тези доклади ще бъдат разпространени сред съответните институции на Съюза и държавите-членки.

            3.1.3.   Описание на проекта

      Проектът предвижда организирането на три годишни консултативни срещи и до седем ad hoc семинара, съпътствано от изготвянето на свързани доклади и/или препоръки.
      Програмата за тези събития се изготвя в тясно сътрудничество с работните групи на Съвета по ОВППС в областта на неразпространението и разоръжаването (CODUN/CONOP), на космическите оръжия (CODUN Space), на трансфера на МОЛВ и на конвенционални оръжия (COARM и COARM ATT). По време на семинарите следва да бъдат разгледани както краткосрочните, така и средносрочните предизвикателства пред Съюза в областта на неразпространението и разоръжаването за следните категории оръжия: ОМУ и превозните средства за тяхната доставка, конвенционални оръжия, вкл. МОЛВ, нови видове оръжия и системи за доставка. На тези семинари по-специално следва да се даде възможност на лицата, отговорни за вземането на решения на равнището на Съюза, да се съсредоточат върху по-дългосрочни предизвикателства и тенденции в областта на тези оръжия, както и върху други въпроси извън обхвата на обичайната им дейност.
      Годишните консултативни срещи са с продължителност ден и половина и предвиждат участието на максимум 100 лица от експертни центрове от Съюза, от държави-членки и институции на Съюза, специализирани по въпросите на неразпространението и конвенционалните оръжия, вкл. МОЛВ. Основната цел на семинарите следва да бъде консултиране между експертните центрове на Съюза по въпросите на неразпространението, Съюза и неговите държави-членки.
      Семинарите аd hoc продължават до 2 дни и предвиждат участието на най-много 45 лица, които ще бъдат определяни за всеки отделен случай. Тези семинари следва да служат предимно за консултации между експертните центрове на Съюза по въпросите на неразпространението, Съюза и неговите държави-членки, на принцип ad hoc, с оглед разглеждането на значими събития и варианти на политиките на Съюза, както и да осигуряват възможност на експертните центрове на Съюза, на държавите-членки и на институциите на Съюза да достигнат до целеви групи в рамките на Съюза и извън него.
      Годишните консултативни срещи следва да бъдат провеждани в Брюксел, докато провеждането на най-много три ad hoc експертни семинара би могло да бъде извън Съюза.
      3.2.   Проект 2: Организиране на голяма годишна конференция с представяне на доклад и/или препоръки

      3.2.1.   Цел на проекта

      На големите годишни конференции по въпросите на неразпространението и разоръжаването с участието на правителствени експерти и независими експертни центрове и други специалисти от академичните среди от Съюза и асоциирани държави, както и от трети държави, ще бъдат обсъдени и набелязани по-нататъшни мерки за борба с разпространението на ОМУ и системите за тяхната доставка, както и взаимносвързани цели по разоръжаването, а също и за справяне с предизвикателствата, свързани с конвенционалните оръжия, включително противодействие на незаконната търговия и прекомерното натрупване на МОЛВ и боеприпаси за тях. Бидейки най-важната проява на проекта, годишната конференция ще засили международното внимание към стратегията на ЕС за неразпространение на ОМУ и полаганите от институциите на Съюза усилия по изпълнението ѝ, както и свързаната с това работа на независимите експертни центрове и академични експерти в държавите-членки.
      Годишните конференции ще послужат също така и за насърчаване на ролята и съгласуваността на европейските експертни центрове, специализирани в области, свързани с неразпространението, и ще спомогнат за подобряване на капацитета в тези и други институции, вкл. в райони по света, където липсва задълбочен експертен опит в областта на неразпространението.
      На годишните конференции и евентуалните подготвителни срещи ще бъдат разглеждани въпроси, свързани с неразпространението, които имат тематично отношение към работата на ЕСВД. Въз основа на тези обсъждания и на друга, ръководена от Консорциума дейност, ще бъде изготвян ориентиран към политиката доклад, заедно с поредица от ориентирани към действия препоръки към представителите на ВП. Докладът ще бъде разпространен сред съответните институции на Съюза и държавите-членки и ще бъде публикуван онлайн.
      3.2.2.   Резултати от проекта

                  —

                  учредяване на голяма международна конференция по въпросите на неразпространението и разоръжаването под европейско ръководство, която да се превърне в основен форум за стимулиране на стратегическото обсъждане на мерките за борба с разпространението на ОМУ и системите за тяхната доставка, както и взаимносвързани цели по разоръжаването, с цел справяне с предизвикателствата, свързани с конвенционалните оръжия, включително противодействие на незаконната търговия и прекомерното натрупване на МОЛВ и боеприпаси за тях;

                  —

                  повишаване на видимото присъствие и осведомеността за политиките на Съюза в областта на неразпространението на ОМУ и МОЛВ и действието по отношение на химични, биологични, радиологични и ядрени рискове (ХБРЯР) и заплахи, сред правителствени служители, академичните среди и гражданското общество от трети държави;

                  —

                  насърчаване на ролята и съгласуваността на европейската мрежа от независими експертни центрове по въпросите на неразпространението, както и на ролята на Съюза в тази област, и повишаване на експертния опит по отношение на неразпространението в държави без достатъчно подобен опит, вкл. в трети държави;

                  —

                  представяне на ориентирани към политиката доклади и/или ориентирани към действия препоръки, което ще подобри изпълнението на стратегиите на ЕС за ОМУ и МОЛВ и ще послужи като полезна подготвителна стъпка за действията на Съюза и международната общност, свързани с неразпространението и конвенционалните оръжия;

                  —

                  подобряване на осведомеността и познанията сред институциите на Съюза, държавите-членки, гражданското общество и трети държави относно заплахите, свързани с ОМУ и средствата за тяхната доставка, което би дало възможност за по-добро прогнозиране.

            3.2.3.   Описание на проекта

      Проектът предвижда организирането на големи годишни конференции, при необходимост с подготвителни заседания, и изготвянето на свързани доклади и/или препоръки:

                  —

                  годишна конференция с продължителност ден и половина и място на провеждане Брюксел, с участието на максимум 300 експерти от експертни центрове, академичните среди и правителства от Съюза, асоциирани държави и трети държави, специализирани по въпросите на неразпространението, разоръжаването, контрола на оръжия и конвенционалните оръжия, включително МОЛВ;

                  —

                  отделяне на внимание на изграждането на „следващо поколение“ специалисти, вкл. от страни извън Европа и Северна Америка, които ще бъдат поканени един ден допълнително преди или след конференцията с цел специализирано обучение и запознаване на място със съответните институции на ЕС;

                  —

                  ориентирани към политиката доклади и/или ориентирани към действия препоръки, които да подобрят изпълнението на стратегиите на ЕС за ОМУ и МОЛВ.

            3.3.   Проект 3: Създаване и управление на помощно звено

      3.3.1.   Цел на проекта

      Създаването и управлението на помощно звено в рамките на Консорциума, което да предоставя ad hoc експертен опит по въпроси, свързани с целия спектър въпроси в областта на неразпространението и разоръжаването, обхващащи едновременно неконвенционалните и конвенционалните оръжия, ще допринесе за оформянето на действията на политиката на ЕСВД по отношение на специфични и належащи теми.
      3.3.2.   Резултати от проекта

                  —

                  управление на ad hoc искания за изследователска дейност, с предоставяне на отговор в двуседмичен срок, по конкретни въпроси по искане на ЕСВД;

                  —

                  насърчаване на тематичния ad hoc диалог между експертните центрове на Консорциума и ЕСВД;

                  —

                  възможност за ЕСВД да заимства опита ad hoc и ресурсите за изследователска дейност на Консорциума за краткосрочни и спорадични искания.

            3.3.3.   Описание на проекта

      Във връзка с проекта ще бъдат изготвяни до двадесет експертни доклада с обем 5-10 страници в двуседмичен срок, по актуални въпроси, свързани с неразпространението и разоръжаването, по искане на ЕСВД, въз основа на преглед на съществуващите академични трудове (а не оригинална научноизследователска работа).
      3.4.   Проект 4: Управление и развитие на интернет платформа

      3.4.1.   Цел на проекта

      Поддръжката и развиването на уебсайт ще улесни контактите в периодите между заседанията на мрежата и ще стимулира диалога по научноизследователски въпроси сред експертните центрове по въпросите на неразпространението. Институциите на Съюза и държавите-членки също биха могли да извлекат полза от съществуването на специален уебсайт, на който участниците в мрежата могат свободно да обменят информация, да споделят идеи и да публикуват свои проучвания във връзка с неразпространението на ОМУ и средствата за тяхната доставка и по въпроси на конвенционалните оръжия, включително МОЛВ. Уебсайтът ще продължи да бъде съпътстван от електронен бюлетин. Проектът ще предостави онлайн последващи анализи на събитията и възможност за европейски научни изследвания. Той ще допринесе за ефикасно разпространение на резултати от научни изследвания сред общността от експертни центрове и правителствените кръгове. Това ще доведе до по-добро прогнозиране и познание за заплахите, свързани с разпространението на ОМУ и средствата за тяхната доставка, и конвенционалните оръжия, включително незаконната търговия и прекомерното натрупване на МОЛВ и боеприпаси за тях.
      3.4.2.   Резултати от проекта

                  —

                  управление на платформа, на която експертните центрове по въпросите на неразпространението могат непрекъснато да обменят своите независими становища и анализи по въпросите на разпространението на ОМУ и конвенционалните оръжия, включително МОЛВ;

                  —

                  разширяване, управление и актуализиране на съществуващата мрежа от независими експертни центрове;

                  —

                  спомагане за по-добро разбиране за стратегиите на Съюза срещу разпространението на ОМУ и МОЛВ в рамките на гражданското общество и роля на среда за комуникация между Съюза и мрежата от експертни центрове;

                  —

                  даване на възможност за постоянно безплатно изтегляне от интернет на документи от заседанията на мрежата и от независимите експертни центрове, които са изразили желание безвъзмездно да споделят резултатите от своите научни изследвания;

                  —

                  подобряване на осведомеността и познанията сред институциите на Съюза, държавите-членки, гражданското общество и трети държави относно заплахите, свързани с конвенционалните оръжия, ОМУ и средствата за тяхната доставка, което би дало възможност за по-добро прогнозиране.

            3.4.3.   Описание на проекта

                  —

                  Би могло да се разработи използването на технология от типа на услугите за социални мрежи, когато това е осъществимо и целесъобразно, с цел да се даде възможност за активна комуникация и обмен на информация онлайн между участниците в мрежата в позната среда;

                  —

                  Консорциумът, който ръководи проекта, ще отговаря за хостинга, оформлението и техническата поддръжка на уебсайта;

                  —

                  Политиките на Съюза, свързани с въпросите на разпространението на ОМУ и конвенционалните оръжия, вкл. МОЛВ, ще се следят редовно, онагледени с подходяща документация;

                  —

                  Ще се популяризират публикациите на Консорциума, подкрепени с конкретни архивни данни;

                  —

                  Конференциите, организирани от Консорциума, ще бъдат популяризирани и представени на уебсайта (работни документи, програми, презентации, видеозаписи на открити заседания, ако има такива);

                  —

                  На всеки два месеца ще бъде публикуван електронен бюлетин с цел отразяване на институционални новини по въпросите на неразпространението в рамките на Съюза, както и за проследяване на академичната дейност на изследователските центрове на мрежата;

                  —

                  Всеки месец ще бъдат публикувани специални доклади по теми, свързани с разпространението на ОМУ и конвенционални оръжия, вкл. МОЛВ.

            3.5.   Проект 5: Публикации

      3.5.1.   Цел на проекта

                  —

                  да осигури до двадесет ориентационни документа, свързани с неразпространението на ОМУ, системите за тяхната доставка, МОЛВ и разоръжаването;

                  —

                  да предоставя информация и анализи като основа за провеждането на политически диалог и диалог в областта на сигурността, относно мерки за борба с разпространението на ОМУ и системите за тяхната доставка, предимно от експерти, изследователи и представители на академичната общност;

                  —

                  да предоставя ресурс, който да бъде на разположение на участниците в съответните подготвителни органи на Съвета за провежданото от тях обсъждане на политиката и практиката на ЕС в областта на неразпространението;

                  —

                  да предоставя идеи, информация и анализ за подпомагане на развитието на дейностите по неразпространението на равнището на Съюза.

            3.5.2.   Резултати от проекта

                  —

                  подобряване на политическия диалог и диалога в областта на сигурността относно мерки за борба с разпространението на ОМУ и системите за тяхната доставка, предимно от експерти, изследователи и представители на академичната общност.

                  —

                  повишаване на осведомеността, познаването и разбирането сред гражданските общества и правителствата на въпросите, свързани с политиките на ЕС по неразпространението и разоръжаването.

                  —

                  предоставяне на политически и/или оперативни варианти на политиката на ВП, на институциите на Съюза и на държавите-членки.

                  —

                  предоставяне на идеи, информация и анализ за подпомагане на развитието на дейностите по неразпространението на равнището на Съюза.

            3.5.3.   Описание на проекта

      Проектът предвижда да бъдат изготвени и публикувани до двадесет ориентационни документа. Ориентационните документи ще се изготвят или възложат за изготвяне от Консорциума и не отразяват непременно гледните точки на институциите на Съюза или на държавите-членки.
      Тези документи ще обхващат теми, които са в рамките на мандата на Консорциума. Във всеки документ ще се разглеждат политически и/или оперативни варианти на политиките.
      Документите от този вид ще използват формат и стил, който ги прави достъпни и разбираеми за целевите групи.
      Всички ориентационни документи ще бъдат публикувани на уебсайта на Консорциума.
      3.6.   Проект 6: Образование

      3.6.1.   Цел на проекта

                  —

                  да се изгради капацитет по отношение на политиката и програмирането на неразпространението сред следващото поколение учени и специалисти, които я прилагат на практика;

                  —

                  да се подобри задълбоченото познаване на политиките на ЕС по неразпространението и разоръжаването в целия Съюз и в трети държави;

                  —

                  да се изградят мрежи от млади специалисти и учени на регионално равнище, където ЕС има подчертан интерес по отношение на неразпространението;

                  —

                  да се поднови и разшири експертният опит по въпросите на ОМУ и МОЛВ в рамките на Съюза и в партньорските държави;

                  —

                  да се осигурят на институциите на Съюза, на държавите-членки и на мрежата на ЕС по неразпространението свежи идеи и анализ по тази тема.

            3.6.2.   Резултати от проекта

                  —

                  полагане на основите за създаването на образователен инструмент онлайн с налична типова учебна програма по въпросите на неразпространението и разоръжаването, която да започне да функционира 24 месеца след началото на договора;

                  —

                  подобрен капацитет по отношение на политиката и програмирането на неразпространението сред следващото поколение учени и специалисти, които я прилагат на практика;

                  —

                  по-добро задълбочено познаване на политиките на ЕС по неразпространението и разоръжаването в целия Съюз и в трети държави;

                  —

                  създаване на мрежи от млади специалисти и учени и улесняване на практическото сътрудничество;

                  —

                  повишен експертен опит по въпросите на неразпространението и разоръжаването на ОМУ и МОЛВ в рамките на Съюза и в трети държави;

                  —

                  подаване на актуална информация към институциите на Съюза, държавите-членки, партньорските държави и мрежата на ЕС по неразпространение във връзка с тази тема.

            3.6.3.   Описание на проекта

      Проектът предвижда Консорциумът да предостави обучение на максимум 48 дипломирани студенти или млади дипломати, за срок от три месеца за всеки от тях. Стажът ще съчетава лекции, дискусионни заседания, структурирано четене и интегриране на проекти и ще протича в поне два от институтите на Консорциума. Учебната програма ще съчетава по-къси модули с цел максимална гъвкавост. Всички обучаващи се ще бъдат канени на конференциите и семинарите, организирани от Консорциума.
      Проектът ще има за крайна цел да положи основите за създаването на онлайн образователен инструмент с налична типова учебна програма по въпросите на неразпространението и разоръжаването. Този онлайн образователен инструмент ще обхваща целия спектър въпроси по конвенционалните и неконвенционалните оръжия и ще може да се адаптира към различните целеви групи (млади дипломати, журналисти, завършили висше образование или обучаващи се за следдипломна квалификация, от и извън Европа). В зависимост от чувствителността на съдържанието би могло да се изисква подходящо ниво на достъп до класифицирана информация. Онлайн образователният инструмент следва освен това да може да бъде включван в университетски магистърски програми и да е с нормална продължителност от 15 пълни занятия. Това е равностойно на едносеместриално обучение за кредит и освен това покрива изискванията за друга публика.
      4.   Продължителност

      Общата очаквана продължителност на изпълнението на проектите е 36 месеца.
      5.   Бенефициери

      5.1.   Преки бенефициери

      Разпространението на ОМУ както от държавни, така и от недържавни субекти, бе определено в Европейската стратегия за сигурност и в стратегията на ЕС срещу разпространението на ОМУ като потенциално най-голямата заплаха за сигурността на Съюза. По подобен начин в стратегията на ЕС срещу разпространението на МОЛВ се отчита, че незаконната търговия и прекомерното натрупване на МОЛВ и боеприпаси за тях представляват сериозна заплаха за международния мир и сигурност. Предлаганите проекти служат на целите на ОВППС и допринасят за постигане на стратегическите цели, установени в Европейската стратегия за сигурност.
      5.2.   Непреки бенефициери

      Непреките бенефициери на проектите са:

                  а)

                  независимите експертни центрове и представителите на академичните среди от Съюза и трети държави, специализирани в областта на неразпространението и конвенционалните оръжия, включително МОЛВ;

                  б)

                  институциите на Съюза, включително образователните институции, студентите и всички други ползватели на онлайн образователния инструмент;

                  в)

                  държавите-членки;

                  г)

                  трети държави.

            6.   Трети страни участници

      Проектите ще се финансират изцяло по силата на настоящото решение. Експертите от мрежата могат да се считат за трети страни участници. Те ще работят в съответствие със своите стандартни правила.
      7.   Процедурни аспекти, координация и управителен комитет

      Управителният комитет за този проект ще се състои от представител на ВП и от изпълнителната структура, посочена в параграф 8 от настоящото приложение. Управителният комитет редовно — поне веднъж на 6 месеца — ще разглежда изпълнението на настоящото решение, включително посредством електронни средства за комуникация.
      8.   Изпълнителна структура

      Техническото изпълнение на настоящото решение ще се повери на Консорциума, който ще изпълнява тази задача под контрола на ВП. При изпълнението на дейностите си Консорциумът ще си сътрудничи с ВП и държавите-членки, както и с други държави — страни по проекта, и с международни организации, когато е целесъобразно.


title: 2008/725/ЕО: Решение на Съвета от 15 септември 2008 година за назначаване на член от Германия в Комитета на регионите

text:
               16.9.2008

               BG

               Официален вестник на Европейския съюз

               L 247/23

      РЕШЕНИЕ НА СЪВЕТА

   от 15 септември 2008 година
   за назначаване на член от Германия в Комитета на регионите
   (2008/725/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 263 от него,
   като взе предвид предложението на правителството на Германия,
   като има предвид, че:

               (1)

               На 24 януари 2006 г. Съветът прие Решение 2006/116/ЕО относно назначаването на членове и заместник-членове на Комитета на регионите за периода от 26 януари 2006 г. до 25 януари 2010 г. (1)

               (2)

               След оставката на г-н Willi STÄCHELE се освободи едно място за член на Комитета на регионите,

         РЕШИ:
   Член 1
   Назначава се за член на Комитета на регионите за остатъка от мандата, а именно до 25 януари 2010 г.:
   Проф. д-р Wolfgang REINHART, министър по федералните и европейските въпроси, Baden-Württemberg.
   Член 2
   Настоящото решение поражда действие от датата на приемането му.

      Съставено в Брюксел на 15 септември 2008 година.

            За Съвета

            Председател

         B. KOUCHNER

      (1)  ОВ L 56, 25.2.2006 г., стр. 75.


title: Решение на Съвета от 22 декември 2003 година oтносно сключването на Споразумение за научно и технологично сътрудничество между Европейската общност и Кралство Мароко

text:
Важна правна забележка

|

32004D0126

Официален вестник n° L 037 , 10/02/2004 стр. 0008 - 0008 специално чешко издание глава 11 том 49 стр. 186  - 186 специално испанско издание глава 11 том 49 стр. 186  - 186 специално унгарско издание глава 11 том 49 стр. 186  - 186 специално литвийско издание глава 11 том 49 стр. 186  - 186 LV.ES глава 11 том 49 стр. 186  - 186 MT.ES глава 11 том 49 стр. 186  - 186 PL.ES глава 11 том 49 стр. 186  - 186 SK.ES глава 11 том 49 стр. 186  - 186 специално словенско издание глава 11 том 49 стр. 186  - 186

		Решение на Съветаот 22 декември 2003 годинаoтносно сключването на Споразумение за научно и технологично сътрудничество между Европейската общност и Кралство Мароко(2004/126/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 170, във връзка с член 300, параграф 2, първа алинея, първо изречение и член 300, параграф 3 от него,като взе предвид предложението на Комисията,като взе предвид становището на Европейския парламент [1]като имат предвид, че:(1) Комисията договори от името на Общността Споразумение за научно и технологично сътрудничество с Кралство Мароко.(2) Споразумението бе подписано от името на Общността на 26 юни 2003 г. в Солун при възможно сключване на по-късна дата.(3) Споразумението следва да бъде одобрено,РЕШИ:Член 1Споразумението за научно и технологично сътрудничество между Европейската общност и Кралство Мароко се одобрява от името на Общността.Текстът на Споразумението е приложен към настоящото решение.Член 2Председателят на Съвета, от името на Общността, предава нотификациите, предвидени в член 7 от Споразумението [2].Съставено в Брюксел на 22 декември 2003 година.За СъветаПредседателA. Matteoli[1] Становище от 4 декември 2003 г. (все още непубликувано в Официален вестник).[2] Датата на влизане в сила на Споразумението ще бъде публикувана от Генералния секретариат на Съвета в Официален вестник на Европейския съюз.--------------------------------------------------


title: 2008/888/ОВППС: Решение ATALANTA/1/2008 на Комитета по политика и сигурност от 18 ноември 2008 година за назначаване на командващ силите на ЕС за военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (Atalanta)

text:
               27.11.2008

               BG

               Официален вестник на Европейския съюз

               L 317/24

      РЕШЕНИЕ ATALANTA/1/2008 НА КОМИТЕТА ПО ПОЛИТИКА И СИГУРНОСТ

   от 18 ноември 2008 година
   за назначаване на командващ силите на ЕС за военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (Atalanta)
   (2008/888/ОВППС)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 25, трета алинея от него,
   като взе предвид Съвместно действие 2008/851/ОВППС на Съвета от 10 ноември 2008 г. относно военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (Atalanta) (1), и по-специално член 6 от него,
   като има предвид, че:

               (1)

               Съгласно член 6 от Съвместно действие 2008/851/ОВППС Съветът упълномощи Комитета по политика и сигурност (КПС) да взема решения за назначаването на командващ силите на Европейския съюз.

               (2)

               Командващият операцията на Европейския съюз препоръча комодор Antonios PAPAIOANNOU да бъде назначен за командващ силите на Европейския съюз за военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия.

               (3)

               Военният комитет на Европейския съюз подкрепи тази препоръка.

               (4)

               В съответствие с член 6 от Протокола относно позицията на Дания, приложен към Договора за Европейския съюз и към Договора за създаване на Европейската общност, Дания не участва в изготвянето и изпълнението на решения и действия на Европейския съюз, които имат отбранителни последици,

         РЕШИ:
   Член 1
   Комодор Antonios PAPAIOANNOU се назначава за командващ силите на Европейския съюз за военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия.
   Член 2
   Настоящото решение поражда действие от 18 ноември 2008 г.

      Съставено в Брюксел на 18 ноември 2008 година.

            За Комитета по политика и сигурност

            Председател

         C. ROGER

      (1)  ОВ L 301, 12.11.2008 г., стр. 33.


title: Решение на Бюрото на Европейския парламент от 13 декември 2010 г. и 14 февруари 2011 г. за изменение на мерките по прилагане на Устава на членовете на Европейския парламент

text:
               16.2.2011

               BG

               Официален вестник на Европейския съюз

               C 49/2

         РЕШЕНИЕ НА БЮРОТО НА ЕВРОПЕЙСКИЯ ПАРЛАМЕНТ
   от 13 декември 2010 г. и 14 февруари 2011 г.
   за изменение на мерките по прилагане на Устава на членовете на Европейския парламент
   2011/C 49/02
   БЮРОТО НА ЕВРОПЕЙСКИЯ ПАРЛАМЕНТ,
   като взе предвид Договора за функционирането на Европейския съюз, и по-специално член 223, параграф 2 от него,
   като взе предвид Устава на членовете на Европейския парламент (1),
   като взе предвид членове 8 и 23 от Правилника за дейността на Европейския парламент,
   като има предвид, че:

               (1)

               Съгласно мерките по прилагане на Устава на членовете на Европейския парламент (2) („мерките по прилагане“) от Бюрото се изисква при необходимост да индексира размера на надбавката за парламентарни сътрудници въз основа на общия показател, установен от Евростат в съгласие със статистическите служби на държавите-членки съгласно член 65 от Правилника за длъжностните лица на Европейския съюз, установен в Регламент (ЕИО, Евратом, ЕОВС) № 259/68 (3). Индексацията може да се приложи със задна дата, считано от месец юли на годината, за която се отнася показателят. Тази процедура е предназначена да гарантира, че надбавката за парламентарни сътрудници се актуализира съобразно промените в заплатите на акредитираните парламентарни сътрудници. С Регламент (ЕС, Евратом) № 1190/2010 (4) Съветът измени Регламент (ЕС, Евратом) № 1269/2009 (5), като отчете решението на Съда на Европейския Съюз по дело C-40/10 (6) и адаптира, считано от 1 юли 2009 г., възнагражденията и пенсиите на длъжностните лица и другите служители на Европейския съюз и корекционните коефициенти, прилагани по отношение на тях. Следователно е необходимо надбавката за парламентарни сътрудници да се адаптира съответно, считано от 14 юли 2009 г. Като последствие от тази промяна увеличеният размер на надбавката за парламентарни сътрудници, одобрен в коригиращ бюджет № 1 на Европейския съюз за финансовата 2010 година (7), следва също да се адаптира и новият размер следва да се прилага от същата дата както датата на първоначалното увеличение, а именно от 1 май 2010 г. С Регламент (ЕC) № 1239/2010 (8) Съветът адаптира, считано от 1 юли 2010 г., заплатите и пенсиите на длъжностните лица и другите служители на Европейския съюз и коефициентите за корекция, прилагани към тях. Следователно е необходимо надбавката за парламентарни сътрудници да се адаптира съответно, считано от 1 юли 2010 г.

               (2)

               Мерките по прилагане предвиждат също Бюрото да може да индексира надбавките за пътуване на членовете на ЕП, надбавката за общи разноски и надбавката за престой с максимално увеличение в размер, равен на годишния процент на инфлация в Европейския съюз през месец октомври на предходната година, публикуван от Евростат. Процентът на инфлацията между 1 ноември 2009 г. и 31 октомври 2010 г., съобщен от Евростат на 16 ноември 2010 г., е 2,3 %. Тези нови размери следва да се прилагат, считано от 1 януари 2011 г.,

         ПРИЕ НАСТОЯЩОТО РЕШЕНИЕ:
   Член 1
   Мерките по прилагане се изменят, както следва:

               1.

               Член 15, буква в) се заменя със следния текст:

                           „в)

                           при пътуване с автомобил: 0,50 EUR/km, като се добавя цената за преминаване с ферибот или подобен вид транспорт, при необходимост.“

               2.

               Член 20, параграф 1, буква а) се заменя със следното:

                           „а)

                           за разстояние от 0 до 50 km: 22,51 EUR;“;

               3.

               Член 22 се изменя, както следва:

                           а)

                           параграф 1 се заменя със следното:
                           „1.   Максималният размер на възстановяване на пътни разноски годишно за пътуванията по член 10, параграф 1, буква б), е 4 243 EUR.“;

                           б)

                           първа алинея от параграф 3 се заменя със следното:
                           „3.   Максималният годишен размер на възстановяване на пътни разноски за пътуванията на председателите на комисии или подкомисии за участие в конференции или прояви на европейска тема, свързани с правомощията на тяхната комисия или подкомисия и имащи парламентарна насока, е 4 243 EUR. За участие в тези прояви е необходимо предварително разрешение от председателя на Парламента след проверка за наличностна тези средства в рамките на гореспоменатия максимален размер.“;

               4.

               Член 24, параграф 2 се заменя със следния текст:
               „2.   Когато официалната дейност се провежда на територията на Общността, членовете на ЕП получават фиксирана надбавка, определена на 304 EUR.“;

               5.

               Член 26, параграф 2 се заменя със следния текст:
               „2.   По силата на член 25 месечната сума на надбавката е определена на 4 299 EUR.“;

               6.

               Член 33, параграф 4 се заменя със следния текст:
               „4.   Максималната сума за месечното поемане на разноски за всички сътрудници, посочени в член 34, е определена на 18 189 EUR. Считано от 1 май 2010 г. тази сума е в размер на 19 689 EUR. Считано от 1 юли 2010 г. тази сума е в размер на 19 709 EUR.“;

         Член 2
   1.   Настоящото решение влиза в сила в деня след публикуването му в Официален вестник на Европейския съюз.
   2.   Член 1, точки 1 до 5 се прилагат считано от 1 януари 2011 г.
   3.   Член 1, точка 6 се прилага считано от 14 юли 2009 г.

      (1)  Решение 2005/684/ЕО, Евратом на Европейския парламент от 28 септември 2005 година относно приемането на Устав на членовете на ЕП (ОВ L 262, 7.10.2005 г., стр. 1).

      (2)  Решение на Бюрото на Европейския парламент от 19 май и 9 юли 2008 г. за установяване на мерки по прилагане на устава на членовете на Европейския парламент (ОВ C 159, 13.7.2009 г., стр. 1).

      (3)  ОВ L 56, 4.3.1968 г., стр. 1.

      (4)  ОВ L 333, 17.12.2010 г., стр. 1.

      (5)  Регламент (ЕС, Евратом) № 1296/2009 на Съвета от 23 декември 2009 г. за адаптиране, считано от 1 юли 2009 г., на възнагражденията и пенсиите на длъжностните лица на Европейския съюз и на корекционните коефициенти, прилагане по отношение на тях (ОВ L 348, 29.12.2009 г., стр. 10).

      (6)  Решение от 24 ноември 2010 г. по дело С-40/10 Комисия/Съвет (все още непубликувано в Сборник съдебна практика).

      (7)  ОВ L 183, 16.7.2010 г., стр. 1.

      (8)  ОВ L 338, 22.12.2010 г., стр. 1.


title: 2009/336/ЕО: Решение на Комисията от 20 април 2009 година за създаване на Изпълнителна агенция за образование, аудиовизия и култура за управление на действието на Общността в областта на образованието, аудиовизията и културата при прилагане на Регламент (ЕО) № 58/2003 на Съвета

text:
               21.4.2009

               BG

               Официален вестник на Европейския съюз

               L 101/26

      РЕШЕНИЕ НА КОМИСИЯТА

   от 20 април 2009 година
   за създаване на Изпълнителна агенция за образование, аудиовизия и култура за управление на действието на Общността в областта на образованието, аудиовизията и културата при прилагане на Регламент (ЕО) № 58/2003 на Съвета
   (2009/336/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕО) № 58/2003 на Съвета от 19 декември 2002 г. относно установяването на статута на изпълнителните агенции, отговарящи за някои задачи по управлението на програмите на Общността (1), и по-специално член 3, параграф 1 от него,
   като има предвид, че:

               (1)

               С Решение 2005/56/ЕО на Комисията (2) Комисията създаде Изпълнителната агенция за образование, аудиовизия и култура (наричана по-долу „агенцията“) и я натовари с управлението на действието на Общността в областта на образованието, аудиовизията и културата.

               (2)

               Впоследствие Комисията промени неколкократно мандата на агенцията с цел разширяването му, така че той да обхване управлението на нови проекти и програми.

               (3)

               Поради извършването на нови изменения и с цел по-голяма яснота е необходимо Решение 2005/56/ЕО да бъде заменено с настоящото решение.

               (4)

               Регламент (ЕО) № 58/2003 оправомощава Комисията да създава изпълнителни агенции в съответствие с общия статут, установен с посочения регламент, и да им поверява определени управленски задачи, свързани с една или повече програми на Общността.

               (5)

               Създаването на изпълнителна агенция има за цел да позволи на Комисията да се съсредоточи върху приоритетните си дейности и функции, които не могат да бъдат извършвани от външен изпълнител, без при това да губи контрола над и крайната отговорност за действията, управлявани от изпълнителните агенции.

               (6)

               Управлението на определени централизирани направления на редица програми в областта на образованието, аудиовизията и културата е свързано с изпълнението на проекти от технически характер, които не предполагат вземането на политически решения, и изисква високо равнище на технически и финансов експертен опит по време на целия цикъл на проекта.

               (7)

               Делегирането на изпълнителна агенция на задачи, свързани с изпълнението на тези програми, може да се извършва при ясно разграничение между етапите на програмиране и приемането на решенията за финансиране, което следва да се извършва от службите на Комисията, от една страна, и изпълнението на проектите, което може да бъде поверено на изпълнителна агенция, от друга страна.

               (8)

               Създаването на изпълнителна агенция не променя нито делегирането от Съвета на Комисията на управлението на определени етапи от действията, обхванати от различните програми, нито делегирането на управленски задачи на националните агенции по отношение на определени програми.

               (9)

               Извършеният за тази цел анализ на разходите и ползите показа, че използването на изпълнителна агенция за управление на някои централизирани направления на програмите в областта на образованието и на културата е решението, предоставящо най-големи предимства както във финансово, така и в нефинансово отношение.

               (10)

               Програмата за повишаване на качеството на висшето образование и за насърчаване на междукултурното разбирателство чрез сътрудничеството с трети страни („Еразмус Мундус“) е част от настоящия мандат на агенцията; нейният срок на действие изтече на 31 декември 2008 г. и тя бе заменена за периода от 1 януари 2009 г. до 31 декември 2013 г. от програмата за действие „Еразмус Мундус 2009—2013 г.“, чиято цел е подобряване на качеството на висшето образование и насърчаване на междукултурното разбирателство чрез сътрудничеството с трети страни (наричана по-долу програма „Еразмус Мундус II“).

               (11)

               Външната оценка, приключена през февруари 2009 г. от Комисията, показа, че използването на услугите на агенцията е най-доброто решение за управлението на програмата „Еразмус Мундус II“. В оценката се препоръчва мандатът на агенцията да бъде разширен, така че в него да бъде включено и управлението на тази програма.

               (12)

               Регламент (ЕО) № 1653/2004 на Комисията (3) установява стандартен финансов регламент за изпълнителните агенции съгласно Регламент (ЕО) № 58/2003.

               (13)

               Мерките, предвидени в настоящото решение, са в съответствие със становището на Комитета за изпълнителните агенции.

               (14)

               Решение 2005/56/ЕО следва да бъде отменено,

         РЕШИ:
   Член 1
   Създаване на агенцията
   1.   Създава се изпълнителна агенция (наричана по-долу „агенцията“) за управление на действието на Общността в областта на образованието, аудиовизията и културата, чиито статут и основни правила за работа са установени в Регламент (ЕО) № 58/2003.
   2.   Името на агенцията е „Изпълнителна агенция за образование, аудиовизия и култура“.
   Член 2
   Седалище
   Седалището на агенцията е в Брюксел.
   Член 3
   Срок
   Агенцията се създава за период, започващ на 1 януари 2005 г. и завършващ на 31 декември 2015 г.
   Член 4
   Цели и задачи
   1.   Агенцията отговаря за управлението на определени направления на следните програми на Общността:

               1.

               проектите в областта на висшето образование, които могат да бъдат финансирани по силата на разпоредбите за предоставяне на икономическа помощ на някои страни от Централна и Източна Европа (ФАР), предвидена в Регламент (ЕИО) № 3906/89 на Съвета (4);

               2.

               програмата за насърчаване на разработването и разпространението на европейските аудио-визуални творби („МЕДИА II — разработване и разпространение“) (1996—2000 г.), одобрена с Решение 95/563/ЕО на Съвета (5);

               3.

               програмата за обучение на професионалистите от европейската индустрия за аудио-визуални програми („MEDIA II — обучение“) (1996—2000 г.), одобрена с Решение 95/564/ЕО на Съвета (6);

               4.

               втората фаза на програмата за действие на Общността в областта на образованието „Сократ“ (2000—2006 г.), одобрена с Решение № 253/2000/ЕО на Европейския парламент и на Съвета (7);

               5.

               втората фаза на програмата за действие на Общността в областта на професионалното обучение „Леонардо да Винчи“ (2000—2006 г.), одобрена с Решение 1999/382/ЕО на Съвета (8);

               6.

               програмата за действие на Общността „Младеж“ (2000—2006 г.), одобрена с Решение № 1031/2000/ЕО на Европейския парламент и на Съвета (9);

               7.

               програмата „Култура 2000“ (2000—2006 г.), одобрена с Решение № 508/2000/ЕО на Европейския парламент и на Съвета (10);

               8.

               проектите в областта на висшето образование, които могат да бъдат финансирани по силата на разпоредбите за предоставяне на помощ на държавите партньорки от Източна Европа и Централна Азия (2000—2006 г.), предвидена в Регламент (ЕО, Евратом) № 99/2000 на Съвета (11);

               9.

               проектите в областта на висшето образование, които могат да бъдат финансирани по силата на разпоредбите за предоставяне на помощ на Албания, Босна и Херцеговина, Хърватия, бившата югославска република Македония, Черна гора, Сърбия и Косово (съгласно Резолюция 1244 (1999) на Съвета за сигурност на ООН) (2000—2006 г.), одобрени съгласно Регламент (ЕО) № 2666/2000 на Съвета (12);

               10.

               проектите в областта на висшето образование, които могат да бъдат финансирани по силата на разпоредбите във връзка с мерките за оказване на финансово и техническо съдействие за реформата на икономическите и социалните структури в рамките на евро-средиземноморското партньорство (MEDA), одобрени съгласно Регламент (ЕО) № 2698/2000 на Съвета (13);

               11.

               третата фаза от схемата за трансевропейско сътрудничество във висшето образование („Темпус III“) (2000—2006 г.), одобрена с Решение 1999/311/ЕО на Съвета (14);

               12.

               проектите, които могат да бъдат финансирани по силата на разпоредбите на Споразумението между Европейската общност и Съединените американски щати за подновяване на програмата за сътрудничество в областта на висшето образование и професионалното образование и обучение (2001—2005 г.), одобрено с Решение 2001/196/ЕО на Съвета (15);

               13.

               проектите, които могат да бъдат финансирани по силата на разпоредбите на Споразумението между Европейската общност и правителството на Канада, подновяващо програмата за сътрудничество в областта на висшето образование и обучението (2001—2005 г.), одобрено с Решение 2001/197/ЕО на Съвета (16);

               14.

               програмата за стимулиране на развитието на европейските аудио-визуални творби („МЕДИА плюс — развитие, разпространение и насърчаване“) (2001—2006 г.), одобрена с Решение 2000/821/ЕО на Съвета (17);

               15.

               програмата за обучение на професионалистите от европейската индустрия за аудио-визуални програми („МЕДИА — обучение“) (2001—2006 г.), одобрена с Решение № 163/2001/ЕО на Европейския парламент и на Съвета (18);

               16.

               многогодишната програма за ефективно интегриране на информационните и комуникационните технологии (ИКТ) в системите за образование и обучение в Европа („e-learning“) (2004—2006 г.), одобрена с Решение № 2318/2003/ЕО на Европейския парламент и на Съвета (19);

               17.

               програмата за действие на Общността за насърчаване на активното европейско гражданство (гражданско участие) (2004—2006 г.), одобрена с Решение 2004/100/ЕО на Съвета (20);

               18.

               програмата за действие на Общността за насърчаване на органите, които развиват дейност на европейско равнище в областта на младежта (2004—2006 г.), одобрена с Решение № 790/2004/ЕО на Европейския парламент и на Съвета (21);

               19.

               програмата за действие на Общността за насърчаване на органите, които развиват дейност на европейско равнище, и за подкрепа на специфични дейности в областта на образованието и обучението (2004—2006 г.), одобрена с Решение № 791/2004/ЕО на Европейския парламент и на Съвета (22);

               20.

               програмата за действие на Общността за насърчаване на органите, които развиват дейност на европейско равнище в областта на културата (2004—2006 г.), одобрена с Решение № 792/2004/ЕО на Европейския парламент и на Съвета (23);

               21.

               програмата за повишаване на качеството на висшето образование и за насърчаване на междукултурното разбирателство чрез сътрудничеството с трети страни („Еразмус Мундус“) (2004—2008 г.), одобрена с Решение № 2317/2003/ЕО на Европейския парламент и на Съвета (24);

               22.

               проектите, които могат да бъдат финансирани по силата на разпоредбите на Споразумението между Европейската общност и Съединените американски щати за подновяване на програмата за сътрудничество в областта на висшето образование и професионалното образование и обучение (2006—2013 г.), одобрено с Решение 2006/910/ЕО на Съвета (25);

               23.

               проектите, които могат да бъдат финансирани по силата на разпоредбите на Споразумението между Европейската общност и правителството на Канада за установяване на рамка на сътрудничество в областта на висшето образование, обучението и младежта (2006—2013 г.), одобрено с Решение 2006/964/ЕО на Съвета (26);

               24.

               програмата за действие за обучение през целия живот „Lifelong Learning“ (2007—2013 г.), одобрена с Решение № 1720/2006/ЕО на Европейския парламент и на Съвета (27);

               25.

               програмата „Култура“ (2007—2013 г.), одобрена с Решение № 1855/2006/ЕО на Европейския парламент и на Съвета (28);

               26.

               програмата „Европа за гражданите“ за насърчаване на активното европейско гражданство (2007—2013 г.), одобрена с Решение № 1904/2006/ЕО на Европейския парламент и на Съвета (29);

               27.

               програмата „Младежта в действие“ (2007—2013 г.), одобрена с Решение № 1719/2006/ЕО на Европейския парламент и на Съвета (30);

               28.

               програмата за подпомагане на европейския аудио-визуален сектор („МЕДИА 2007“) (2007—2013 г.), одобрена с Решение № 1718/2006/ЕО на Европейския парламент и на Съвета (31);

               29.

               програмата за действие „Еразмус Мундус II“ 2009—2013 г. за повишаване на качеството на висшето образование и насърчаване на междукултурното разбирателство чрез сътрудничеството с трети държави, одобрена с Решение № 1298/2008/ЕО на Европейския парламент и на Съвета (32);

               30.

               проектите в областта на висшето образование, които могат да бъдат финансирани по силата на разпоредбите за подпомагане на икономическото сътрудничество с развиващите се страни от Азия, одобрени съгласно Регламент (ЕИО) № 443/92 на Съвета (33);

               31.

               проектите в областта на висшето образование и младежта, които могат да бъдат финансирани по силата на разпоредбите относно инструмента за предприсъединителна помощ (ИПП), създаден с Регламент (ЕО) № 1085/2006 на Съвета (34);

               32.

               проектите в областта на висшето образование, които могат да бъдат финансирани по силата на разпоредбите относно европейския инструмент за съседство и партньорство, създаден с Регламент (ЕО) № 1638/2006 на Европейския парламент и на Съвета (35);

               33.

               проектите в областта на висшето образование, които могат да бъдат финансирани чрез финансовия инструмент за развитие на сътрудничеството, създаден с Регламент (ЕО) № 1905/2006 на Европейския парламент и на Съвета (36);

               34.

               проектите в областта на висшето образование и младежта, които могат да бъдат финансирани чрез финансовия инструмент за сътрудничество с индустриализирани и други страни и територии с висок доход, създаден с Регламент (ЕО) № 1934/2006 на Съвета (37);

               35.

               проектите в областта на висшето образование, които могат да бъдат финансирани със средства от Европейския фонд за развитие съгласно Споразумението за партньорство между членовете на групата страни от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г. (Решение 2003/159/ЕО на Съвета (38)), изменено със Споразумението, подписано в Люксембург на 25 юни 2005 г. (Решение 2005/599/ЕО на Съвета (39)).

         2.   Агенцията ще бъде натоварена със следните задачи по управлението на направленията на програмите на Общността, изброени в параграф 1:

               а)

               управление по време на целия период на съществуване на проектите в контекста на изпълнението на поверените ѝ програми на Общността, въз основа на годишната работна програма, която служи като решение за финансиране по отношение на безвъзмездните средства и договорите в областта на образованието, аудиовизията и културата, която се приема от Комисията или въз основа на конкретни решения за финансиране, приети от Комисията, както и извършване на необходимите проверки за тази цел, като приема съответните решения, когато са ѝ делегирани правомощия за това от страна на Комисията;

               б)

               приемане на актовете за изпълнение на приходната и разходната част на бюджета и когато са ѝ делегирани правомощия за това от страна на Комисията, извършване на някои или на всички операции, необходими за управлението на програмите на Общността, и по-специално на тези, свързани с отпускането на безвъзмездни средства и сключването на договори;

               в)

               събиране, анализиране и предаване на Комисията на цялата информация, необходима за ръководене на изпълнението на програмите на Общността;

               г)

               осъществяване на равнището на Общността на информационната мрежа по въпросите на образованието в Европа (Евридика) с цел събиране, анализ и разпространяване на информация и изготвяне и публикуване на изследвания.

         3.   Агенцията може да бъде натоварена от Комисията, след получаване на становището на Комитета за изпълнителните агенции, да извършва задачи от същия тип по отношение на други програми на Общността в областта на образованието, аудиовизията и културата по смисъла на член 2 от Регламент (ЕО) № 58/2003, различни от посочените в параграф 1.
   4.   В решението на Комисията за делегиране на правомощия се описват подробно всички поверени на агенцията задачи, като то се адаптира в зависимост от допълнителните задачи, които биха могли да бъдат поверени на агенцията. Решението се изпраща за сведение до Комитета за изпълнителните агенции.
   Член 5
   Организационна структура
   1.   Агенцията се управлява от управителен комитет и директор, назначени от Комисията.
   2.   Членовете на управителния комитет се назначават за срок от две години.
   3.   Директорът на агенцията се назначава по принцип за срок от четири години. Продължителността на мандата му зависи от предвиденото времетраене на изпълнението на програмите на Общността, чието управление е поверено на агенцията.
   Член 6
   Субсидия
   Без да се засягат другите приходи, агенцията получава за своята дейност субсидия, включена в общия бюджет на Европейския съюз, както и ресурси от Европейския фонд за развитие. Тази субсидия и тези ресурси се заделят от финансовите средства за съответните програми, посочени в член 4, параграф 1, и ако е необходимо, от финансовите средства, предвидени за други програми на Общността, чието изпълнение е поверено на агенцията съгласно член 4, параграф 3.
   Член 7
   Контрол и отчет на изпълнението
   Агенцията подлежи на контрол от Комисията и трябва редовно да отчита изпълнението на програмите, които са ѝ поверени, съгласно условията и периодичността, уточнени в акта за делегиране на правомощия.
   Член 8
   Изпълнение на оперативния бюджет
   Агенцията изпълнява оперативния си бюджет в съответствие с разпоредбите на Регламент (ЕО) № 1653/2004.
   Член 9
   Отмяна
   Решение 2005/56/ЕО се отменя.

      Позоваванията на отмененото решение се считат за позовавания на настоящото решение.
      Съставено в Брюксел на 20 април 2009 година.

            За Комисията

         Ján FIGEĽ

            Член на Комисията

      (1)  ОВ L 11, 16.1.2003 г., стр. 1.

      (2)  ОВ L 24, 27.1.2005 г., стр. 35.

      (3)  ОВ L 297, 22.9.2004 г., стр. 6.

      (4)  ОВ L 375, 23.12.1989 г., стр. 11.

      (5)  ОВ L 321, 30.12.1995 г., стр. 25.

      (6)  ОВ L 321, 30.12.1995 г., стр. 33.

      (7)  ОВ L 28, 3.2.2000 г., стр. 1.

      (8)  ОВ L 146, 11.6.1999 г., стр. 33.

      (9)  ОВ L 117, 18.5.2000 г., стр. 1.

      (10)  ОВ L 63, 10.3.2000 г., стр. 1.

      (11)  ОВ L 12, 18.1.2000 г., стр. 1.

      (12)  ОВ L 306, 7.12.2000 г., стр. 1.

      (13)  ОВ L 311, 12.12.2000 г., стр. 1.

      (14)  ОВ L 120, 8.5.1999 г., стр. 30.

      (15)  ОВ L 71, 13.3.2001 г., стр. 7.

      (16)  ОВ L 71, 13.3.2001 г., стр. 15.

      (17)  ОВ L 336, 30.12.2000 г., стр. 82.

      (18)  ОВ L 26, 27.1.2001 г., стр. 1.

      (19)  ОВ L 345, 31.12.2003 г., стр. 9.

      (20)  ОВ L 30, 4.2.2004 г., стр. 6.

      (21)  ОВ L 138, 30.4.2004 г., стр. 24.

      (22)  ОВ L 138, 30.4.2004 г., стр. 31.

      (23)  ОВ L 138, 30.4.2004 г., стр. 40.

      (24)  ОВ L 345, 31.12.2003 г., стр. 1.

      (25)  ОВ L 346, 9.12.2006 г., стр. 33.

      (26)  ОВ L 397, 30.12.2006 г., стр. 14.

      (27)  ОВ L 327, 24.11.2006 г., стр. 45.

      (28)  ОВ L 372, 27.12.2006 г., стр. 1.

      (29)  ОВ L 378, 27.12.2006 г., стр. 32.

      (30)  ОВ L 327, 24.11.2006 г., стр. 30.

      (31)  ОВ L 327, 24.11.2006 г., стр. 12.

      (32)  ОВ L 340, 19.12.2008 г., стр. 83.

      (33)  ОВ L 52, 27.2.1992 г., стр. 1.

      (34)  ОВ L 210, 31.7.2006 г., стр. 82.

      (35)  ОВ L 310, 9.11.2006 г., стр. 1.

      (36)  ОВ L 378, 27.12.2006 г., стр. 41.

      (37)  ОВ L 405, 30.12.2006 г., стр. 41.

      (38)  ОВ L 65, 8.3.2003 г., стр. 27.

      (39)  ОВ L 209, 11.8.2005 г., стр. 26.


title: Решение (ЕС) 2016/554 на Съвета от 5 април 2016 година за назначаване на деветима членове, предложени от Френската република, в Комитета на регионите

text:
               9.4.2016

               BG

               Официален вестник на Европейския съюз

               L 95/15

         РЕШЕНИЕ (ЕС) 2016/554 НА СЪВЕТА
   от 5 април 2016 година
   за назначаване на деветима членове, предложени от Френската република, в Комитета на регионите
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Франция,
   като има предвид, че:

               (1)

               На 26 януари 2015 г., 5 февруари 2015 г. и 23 юни 2015 г. Съветът прие решения (ЕС) 2015/116 (1), (ЕС) 2015/190 (2) и (ЕС) 2015/994 (3) за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г.

               (2)

               Шест места на членове на Комитета на регионите се освободиха след изтичането на мандата на г-н Claude GEWERC, г-жа Annabelle JAEGER, г-н Charles MARZIANI, г-н Pierrick MASSIOT, г-н René SOUCHON и г-н Bernard SOULAGE.

               (3)

               Три места на членове на Комитета на регионите се освободиха след изтичането на мандата, въз основа на който бяха предложени г-н François DECOSTER (Conseiller régional du Nord-Pas-de-Calais), г-н Pascal MANGIN (Conseiller régional d'Alsace) и г-н Stéphan ROSSIGNOL (Conseiller régional du Languedoc-Roussilon),

         ПРИЕ НАСТОЯЩОТО РЕШЕНИЕ:
   Член 1
   Назначават се за членове на Комитета на регионите за остатъка от текущия мандат, а именно до 25 януари 2020 г.:

               —

               г-жа Isabelle BOUDINEAU, Vice-présidente du Conseil régional Aquitaine-Poitou-Charente-Limousin,

               —

               г-жа Martine CALDEROLI-LOTZ, Conseillère régionale du Conseil régional Alsace-Champagne-Ardenne-Lorraine,

               —

               г-н Christophe CLERGEAU, Conseiller régional du Conseil régional Pays-de-la-Loire,

               —

               г-н François DECOSTER, Vice-président du Conseil régional Nord-Pas-de-Calais-Picardie (промяна в длъжността),

               —

               г-жа Mélanie FORTIER, Conseillère régionale du Conseil régional Centre-Val-de-Loire,

               —

               г-н Pascal MANGIN, Conseiller régional du Conseil régional Alsace-Champagne-Ardenne-Lorraine (промяна в длъжността),

               —

               г-жа Marie-Antoinette MAUPERTUIS, Conseillère exécutive de la Collectivité territoriale de Corse,

               —

               г-н Stéphan ROSSIGNOL, Conseiller régional du Conseil régional Languedoc-Roussillon-Midi-Pyrénées (промяна в длъжността),

               —

               г-н Thierry SOLERE, Conseiller régional du Conseil régional Ile-de-France.

         Член 2
   Настоящото решение влиза в сила в деня на приемането му.

      Съставено в Брюксел на 5 април 2016 година.

            За Съвета

            Председател

         A.G. KOENDERS

      (1)  Решение (ЕС) 2015/116 на Съвета от 26 януари 2015 г. за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г. (ОВ L 20, 27.1.2015 г., стр. 42).

      (2)  Решение (ЕС) 2015/190 на Съвета от 5 февруари 2015 г. за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г. (ОВ L 31, 7.2.2015 г., стр. 25).

      (3)  Решение (ЕС) 2015/994 на Съвета от 23 юни 2015 г. за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г. (ОВ L 159, 25.6.2015 г., стр. 70).


title: Решение на Съвета от 19 юни 2006 година относно одобряването от страна на Европейската общност на Протокола за прилагането на Алпийската конвенция от 1991 година в областта на планинското земеделие

text:
Важна правна забележка

|

32006D0655

Официален вестник n° L 271 , 30/09/2006 стр. 0061 - 0062 Официален вестник n° L 076 , 16/03/2007 стр. 0395 - 0396

		Решение на Съветаот 19 юни 2006 годинаотносно одобряването от страна на Европейската общност на Протокола за прилагането на Алпийската конвенция от 1991 година в областта на планинското земеделие(2006/655/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 37, във връзка с член 300, параграф 2, първа алинея, първо изречение и член 300, параграф 3, първа алинея от него,като взе предвид предложението на Комисията,като взе предвид становището на Европейския парламент [1],като има предвид, че:(1) Алпийският регион се характеризира се богатството на природните си ресурси, включващи водни ресурси, селскостопански потенциал, историческо и културно наследство, стойност що се отнася до качеството на живота и стопанските и дейностите в свободното време не само за местните, но и за други жители. Все пак, Алпийският регион се характеризира също с трудни условия за живот и земеделско производство поради геоморфологията и климата си.(2) Конвенцията за опазване на Алпите (наричана по-долу "Алпийската конвенция") беше подписана от Европейската общност на 7 ноември 1991 г., одобрена с Решение 96/191/ЕО на Съвета от 26 февруари 1996 г. [2] и влязла в сила на 4 април 1998 г. По силата на член 2, параграфи 2 и 3 от Алпийската конвенция, конкретни мерки за постигане на целите ѝ са изложени в различни протоколи, като Протокола за планинско земеделие.(3) Комисията на Европейските общности взе участие в преговорите по Протокола за планинско земеделие, който е силно повлиян от политиките и законодателството на Общността. Европейската общност подписа Протокола за прилагането на Алпийската конвенция от 1991 г. в областта на планинското земеделие ("Протокол за планинско земеделие") в Шамбери на 20 декември 1994 г.(4) Съгласно всеобхватната крайна цел на устойчивото развитие, определената в член 1 цел на Протокола за планинско земеделие е да осигури и популяризира подхождаща на местните условия форма на селско стопанско в Алпийския регион, съвместима с околната среда и имаща значителен принос за поддържането на населените местности и устойчивите стопански дейности. Това включва добиването на типична висококачествена селскостопанска продукция като се опазва природната среда, защита срещу природни рискове и съхраняване на красотата и ценността на традиционния селски пейзаж. Договарящите се страни трябва да оптимизират многофункционалната роля на планинското земеделие.(5) Целите и мерките, предвидени в Протокола за планинско земеделие като насърчаването на планинското земеделие и подобряване условията на живот, използването на земята, екологичното земеделие, както и популяризирането, маркетинга и лесовъдните мерки, са в съответствие със селскостопанското законодателство и политика на Общността, и по-специално с Регламент (ЕО) № 1698/2005 на Съвета от 20 септември 2005 г. относно подпомагане развитието на селските райони от Европейския фонд за развитие на селските райони (EФРСР) [3].(6) Протоколът за планинско земеделие осигурява една рамка за формулиране на трансграничен подход, обединяващ общи цели и действия за решаване на конкретните проблеми на Алпийския регион.(7) Алпийската конвенция и Протоколът за планинско земеделие са от значение за 13 милиона обитатели и за около 6000 общности на площ от 19 милиона хектара. Алпите също са от голямо значение за населението на други региони.(8) Алпийската конвенция заедно с протоколите за прилагането ѝ, в това число Протоколът за планинско земеделие, са първите международни споразумения за планинските региони в целия свят и служат като модел за други региони.(9) Ратифицирането на Протокола за планинско земеделие би потвърдило ангажираността на ЕС, би било силен политически сигнал и би укрепило екологичния процес в целия регион, който е особено ценен за Европа.(10) Следователно е уместно да се одобри Протокола от името на Общността,РЕШИ:Член 1Одобрява се от името на Общността Протоколът за прилагането на Алпийската конвенция от 1991 г. в областта на планинското земеделие ("Протокол за планинско земеделие").Текстът на Протокола и свързаните с него декларации са приложени към настоящото решение.Член 2С настоящото се оправомощава председателят на Съвета да посочи лице или лица, упълномощено да депозира от името на Европейската общност инструмента за одобрение в съответствие с член 24 от Протокола, както и приложените към него декларации.Член 3Настоящото решение се публикува Официален вестник на Европейския съюз.Съставено в Люксембург на 19 юни 2006 година.За СъветаПредседателJ. Pröll[1] Становище от 13 юни 2006 г. (все още непубликувано в Официален вестник).[2] ОВ L 61, 12.3.1996 г., стр. 31.[3] ОВ L 277, 21.10.2005 г., стр. 1.--------------------------------------------------


title: Решение на Съвета от 2 декември 1999 година относно сключването на Споразумение за научно и техническо сътрудничество между Европейската общност и правителството на Китайската народна република

text:
Важна правна забележка

|

32000D0016

Официален вестник n° L 006 , 11/01/2000 стр. 0039 - 0039 специално чешко издание глава 11 том 33 стр. 100  - 100 специално испанско издание глава 11 том 33 стр. 100  - 100 специално унгарско издание глава 11 том 33 стр. 100  - 100 специално литвийско издание глава 11 том 33 стр. 100  - 100 LV.ES глава 11 том 33 стр. 100  - 100 MT.ES глава 11 том 33 стр. 100  - 100 PL.ES глава 11 том 33 стр. 100  - 100 SK.ES глава 11 том 33 стр. 100  - 100 специално словенско издание глава 11 том 33 стр. 100  - 100

		Решение на Съветаот 2 декември 1999 годинаотносно сключването на Споразумение за научно и техническо сътрудничество между Европейската общност и правителството на Китайската народна република(2000/16/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 170 във връзка с член 300, параграф 2, първо изречение и член 300, параграф 3, първа алинея от него,като взе предвид предложението на Комисията [1],като взе предвид становището на Европейския парламент [2],като има предвид, че:(1) Общността и Китайската народна република провеждат специфични програми за научни изследвания и технологично развитие (НИТР) в области от взаимен интерес;(2) на основата на предишния опит двете страни изразиха желанието да установят по-широка и по-задълбочена рамка за сътрудничество в науката и технологиите;(3) научното и техническото сътрудничество представляват част от глобалното сътрудничество между Общността и Китайската народна република;(4) чрез Решението си от 22 юни 1998 г. Съветът оправомощи Комисията да договори Споразумение за научно и техническо сътрудничество между Общността и Китайската народна република (наричано по-долу "Споразумението");(5) с Решението си от 22 декември 1998 г. Съветът реши че споразумението следва да бъде подписано от името на Общността;(6) споразумението беше подписано на 22 декември 1998 г.;(7) споразумението следва да бъде одобрено,РЕШИ:Член 1Одобрява от името на Общността споразумението за научно и техническо сътрудничество между Европейската общност и правителството на Китайската народна република е.Текстът на споразумението е приложен към настоящото решение.Член 2Съгласно член 11 от споразумението, председателят на Съвета нотифицира, че процедурите, необходими за влизането в сила на споразумението са били приключени от страна на Общността [3].Съставено в Брюксел на 2 декември 1999 година.За СъветаПредседателE. Tuomioja[1] ОВ С 247 Е, 31.8.1999 г., стр. 32.[2] Становище от 3 ноември 1999 г. (все още непубликувано в Официален вестник).[3] Генералния секретар на Съвета публикува в Официален вестник на Европейските общности датата на влизане в сила на споразумението.--------------------------------------------------